## Uredba o institucionalnom okviru sustava za suzbijanje nepravilnosti i prijevara

### NN 144/2013 (4.12.2013.), Uredba o institucionalnom okviru sustava za suzbijanje nepravilnosti i prijevara

VLADA REPUBLIKE HRVATSKE

3076

Na temelju članka 114.a stavka 2. Zakona o proračunu (»Narodne novine«, br. 87/2008 i 136/2012), Vlada Republike Hrvatske je na sjednici održanoj 28. studenoga 2013. godine donijela

UREDBU

O INSTITUCIONALNOM OKVIRU SUSTAVA ZA SUZBIJANJE NEPRAVILNOSTI I PRIJEVARA

Članak 1.

Ovom Uredbom utvrđuje se institucionalni okvir sustava za suzbijanje nepravilnosti i prijevara, s ciljem zaštite financijskih interesa Europske unije u Republici Hrvatskoj (AFCOS).

AFCOS

Članak 2.

1) AFCOS je sustav kroz koji se provodi koordinacija zakonodavnih, upravnih i operativnih aktivnosti u svrhu zaštite financijskih interesa Europske unije u Republici Hrvatskoj te neposredna suradnja s Europskim uredom za borbu protiv prijevara (u daljnjem tekstu: OLAF).

2) AFCOS u Republici Hrvatskoj obuhvaća:

a) Sustav izvještavanja o nepravilnostima,

b) AFCOS mrežu, i

c) Ministarstvo financija kao tijelo nadležno za zaštitu financijskih interesa Europske unije u Republici Hrvatskoj.

SUSTAV IZVJEŠTAVANJA O NEPRAVILNOSTIMA

Članak 3.

Sustav izvještavanja o nepravilnostima čine nadležna tijela koja su obvezna izvještavati o nepravilnostima za programe CARDS, PHARE, ISPA, SAPARD, IPA, kao i za programe strukturnih instrumenata Europske unije te programe Europskog fonda za pomorstvo i ribarstvo, Europskog fonda za jamstva u poljoprivredi i Europskog fonda za poljoprivredu i ruralni razvoj, sukladno važećim propisima Republike Hrvatske i Europske unije.

AFCOS MREŽA

Članak 4.

1) AFCOS mrežu čine tijela koja se bave suzbijanjem nepravilnosti, prijevara, korupcije ili nekog drugog oblika nezakonitih aktivnosti.

2) Odlukom o osnivanju AFCOS mreže (»Narodne novine«, broj 92/2008) utvrđena su tijela koja čine AFCOS mrežu, te je definirana njihova uloga u AFCOS sustavu.

MINISTARSTVO FINANCIJA

Članak 5.

1) Ministarstvo financija kao tijelo nadležno za zaštitu financijskih interesa Europske unije u Republici Hrvatskoj odgovorno je za uspostavu i učinkovito funkcioniranje sustava za suzbijanje nepravilnosti i prijevara.

2) Unutar Ministarstva financija ustrojena je ustrojstvena jedinica za suzbijanje nepravilnosti i prijevara (u daljnjem tekstu: Ustrojstvena jedinica) koja ima koordinativnu ulogu između tijela Sustava izvještavanja o nepravilnostima i tijela AFCOS mreže te je glavna kontaktna točka OLAF-u u Republici Hrvatskoj, koja osigurava provođenje inspekcija OLAF-a na području Republike Hrvatske, te zaprima, kontrolira i objedinjuje izvješća o nepravilnostima u svrhu slanja OLAF-u.

3) Ustrojstvena jedinica samostalno izrađuje:

a) Smjernice o upravljanju nepravilnostima koje odobrava ministar financija koje su obvezujuće za sva tijela Sustava izvještavanja o nepravilnostima,

b) Interne procedure za provedbu svojih nadležnosti.

4) Ustrojstvena jedinica zajedno s nadležnim tijelima sudjeluje u izradi pravila vezanih uz područje upravljanja nepravilnostima.

5) Ustrojstvena jedinica obavlja druge aktivnosti sukladno važećim propisima.

UPRAVLJANJE NEPRAVILNOSTIMA

Članak 6.

1) Upravljanje nepravilnostima u nadležnosti je svih tijela u AFCOS sustavu.

2) U smislu odredbi ove Uredbe upravljanje nepravilnostima podrazumijeva poduzimanje odgovarajućih mjera s ciljem prevencije, otkrivanja, postupanja, izvješćivanja i praćenja postupanja po prijavljenim nepravilnostima.

3) Interne procedure vezane uz upravljanje nepravilnostima koje pripremaju tijela u Sustavu izvještavanja o nepravilnostima, moraju biti usklađene sa Smjernicama iz članka 5. stavka 3. točke a) ove Uredbe i pravilima iz članka 5. stavka 4. ove Uredbe.

SURADNJA TIJELA UNUTAR AFCOS SUSTAVA

Članak 7.

1) Sva tijela AFCOS sustava dužna su međusobno surađivati te razmjenjivati podatke i informacije.

2) O načinu suradnje i razmjene podataka i informacija među tijelima AFCOS sustava mogu se sklopiti protokoli o suradnji.

SURADNJA S OLAF-om

Članak 8.

1) Sva tijela unutar AFCOS sustava dužna su surađivati s OLAF-om.

2) Suradnja iz stavka 1. ovoga članka osigurava se primjenom važećih propisa Republike Hrvatske i Europske unije.

3) Suradnja iz stavka 1. ovoga članka moguća je preko Ustrojstvene jedinice ili direktno s OLAF-om.

4) U slučaju direktne suradnje s OLAF-om, tijela AFCOS sustava su bez odgode dužna o tome obavijestiti Ustrojstvenu jedinicu.

5) O načinu suradnje, razmjene podataka i informacija između Ustrojstvene jedinice i OLAF-a mogu se sklopiti protokoli o suradnji.

ISTRAGE OLAF-a

Članak 9.

1) OLAF može na teritoriju Republike Hrvatske provoditi istrage iz svoje nadležnosti sukladno važećim propisima Republike Hrvatske i Europske unije.

2) Istrage i pregledi dokumentacije iz stavka 1. ovoga članka pripremaju se i provode u suradnji s nadležnim tijelom AFCOS sustava koje će na vrijeme biti obaviješteno o predmetu, svrsi i pravnoj osnovi istraga i pregleda, kako bi moglo pružiti svu potrebnu pomoć.

3) Tijelo iz stavka 2. ovoga članka dužno je obavijestiti Ustrojstvenu jedinicu bez odgode o istragama i pregledima dokumentacije iz stavka 1. ovoga članka.

ZAVRŠNA ODREDBA

Stupanje na snagu

Članak 10.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/110

Urbroj: 50301-05/16-13-3

Zagreb, 28. studenoga 2013.

Predsjednik

Zoran Milanović, v. r.

Uredba, NN 144/2013-3076